เงินบาทเปิด29.85/87แนวโน้มแข็งค่า
ธนาคารซีไอเอ็มบีไทย รายงาน เงินบาทเปิด 29.85/87 คาดวันนี้แกว่งตามภูมิภาค แต่แนวโน้มแข็งค่า
22 ต.ค. 2553

ธนาคารซีไอเอ็มบีไทย รายงาน เงินบาทเปิด 29.85/87 คาดวันนี้แกว่งตามภูมิภาค แต่แนวโน้มแข็งค่า
นักบริหารเงินธนาคารซีไอเอ็มบีไทย กล่าวว่า เงินบาทเปิดตลาดเช้านี้ที่ระดับ 29.85/87 บาท/ดอลลาร์ และล่าสุดขยับมาที่ 29.87/89 บาท/ดอลลาร์ 
เมื่อคืนที่ผ่านมา เงินปอนด์ลงมาเล็กน้อย ดัชนี PMI ของทางกลุ่มยุโรป ทำให้ค่าเงินยูโรลงเล็กน้อย ส่วน Conference Board ซึ่งเป็นองค์กรวิจัยเอกชนของสหรัฐ เปิดเผยดัชนีชี้นำเศรษฐกิจประจำเดือนก.ย.ของสหรัฐปรับตัวขึ้น 0.3% 
"ไม่มีอะไรตื่นเต้น Rate ก็เลยแกว่งนิดๆหน่อย"นักบริหารเงิน กล่าว
สำหรับค่าเงินสกุลในภูมิภาคค่อนข้างทรงตัว โดยค่าเงินเยนล่าสุดอยู่ที่ระดับ 81.20/25 เยน/ดอลลาร์ ค่าเงินยูโรอยู่ที่ระดับ 1.3905/3908 ดอลลาร์/ยูโร หลังจากเย็นวานนี้ขึ้นที่ 1.40 ดอลลาร์/ยูโร จากช่วงเช้าวานนี้ที่อยู่แถวๆระดับ 1.39 ดอลาร์/ยูโร ตอนนี้ก็กลับลงมาอยู่แถวๆระดับ 1.39 ดอลลาร์/ยูโรเหมือนเดิมก่อนที่จะมีการประชุม ECB 
ส่วนทิศทางวันนี้น่าจะยัง Sideway ตามภูมิภาค ปัจจัยในประเทศรอตัวเลขเศรษฐกิจตอนปลายเดือนต.ค.นี้, ประชุม BOJ วันที่ 28 ต.ค. ขณะที่ยังไม่มีปัจจัยใหม่ๆ เข้ามากระทบ เงินดอลลาร์ก็ยังอ่อนค่า 
"เวลาข่าวไม่ดีที่ออกมาในตลาดที่ไม่ใช่ข่าวของอเมริกา คนก็จะทิ้งสกุลเงินต่างๆ แล้วก็มาถือดอลลาร์กับเยน เป็นเรื่องปกติเวลามีข่าวออกมา"นักบริหารเงินกล่าว
ประเมินกรอบการเคลื่อนไหวของเงินบาทวันนี้ระหว่าง 29.80-29.95 บาท/ดอลลาร์ และมีแนวโน้มแข็งค่าต่อเนื่อง อาจจะมีมาตรการใหม่ๆ แต่ก็ยังไม่ชัดเจน